ชงปลดล็อกไทยเที่ยวไทย มิ.ย.นี้ หวังต่อลมหายใจธุรกิจท่องเที่ยวส่วนต่างชาติรอก่อน
นายพิพัฒน์ รัชกิจประการ รมว.การท่องเที่ยวและกีฬา กล่าวว่า เตรียมหารือกับนายกรัฐมนตรี ผลักดันให้มีการปลดล็อกการเดินทางท่องเที่ยวในประเทศอย่างเป็นทางการภายในเดือน มิ.ย.นี้ เบื้องต้นอาจส่งเสริมให้มีการเดินทางไปยังจังหวัดที่ไม่มีการติดเชื้อนานกว่า 21 วัน หลังจำนวนผู้ติดเชื้อใหม่รายวันมีจำนวนต่ำกว่าสิบคนต่อเนื่อง แสดงให้เห็นถึงสัญญาณที่ดี ประกอบกับผู้ประกอบการการท่องเที่ยว ซึ่งส่วนใหญ่เป็นเอสเอ็มอีมีสภาพคล่องอยู่ได้ถึงเดือน พ.ค.นี้ หากนายกฯประกาศให้เดินทางท่องเที่ยวในประเทศได้เดือนหน้า จะช่วยต่อลมหายใจผู้ประกอบการได้อีกทางส่วนกรณีที่ที่ประชุมสภาความมั่นคงแห่งชาติ (สมช.) เห็นพ้องว่าควรต่อ พ.ร.ก.ฉุกเฉิน ต่ออีก 1 เดือน ถึงวันที่ 30 มิ.ย.63 นั้น กระทรวงไม่คัดค้าน และมองว่าผู้ประกอบการการท่องเที่ยวจะขยับธุรกิจได้ แม้ยังมี พ.ร.ก.ฉุกเฉิน โดยต้องมีการหารือเพิ่มเติมเกี่ยวกับข้อผ่อนปรนหรือยกเว้นเรื่องการเดินทางเพื่อการท่องเที่ยวสำหรับตลาดนักท่องเที่ยวต่างชาติ เนื่องจากคนไทยยังกลัวการเดินทางเข้ามาของต่างชาติ จึงเตรียมหารือกับผู้ว่าราชการจังหวัดต่างๆ ว่าจังหวัดไหนพร้อมรับนักท่องเที่ยวต่างชาติ ถ้าพร้อมรับอาจต้องจำกัดการเดินทางให้อยู่เฉพาะจังหวัดนั้นๆ เพื่อสะดวกต่อการติดตามและเฝ้าระวัง คาดว่าจะเริ่มกลับมาเที่ยวไทยได้ตั้งแต่ไตรมาส 4 เป็นต้นไป ตั้งเป้าที่เดือนละไม่ต่ำกว่า 1 ล้านคน ส่วนใหญ่เป็นนักท่องเที่ยวกลุ่มไฮเอนด์ พร้อมตั้งเป้าว่าปีนี้จะมีต่างชาติมาไทย 14-16 ล้านคน ส่วนเรื่องข้อเสนอของบฯบูรณาการจากหลายกระทรวงตามแผนซ่อมสร้างอุตสาหกรรมท่องเที่ยว เบื้องต้น 1.5-1.6 หมื่นล้านบาท โดยตนจะหารือกับเจ้ากระทรวงที่เกี่ยวข้อง เช่น มหาดไทย คมนาคม ทรัพยากรธรรมชาติและสิ่งแวดล้อม ก่อนนำไปหารือกับนายกรัฐมนตรีภายในเดือน พ.ค.นี้นายชัยรัตน์ ไตรรัตนจรัสพร ประธานสภาอุตสาหกรรมท่องเที่ยวแห่งประเทศไทย (สทท.) กล่าวว่า สทท.เห็นด้วยกับการเปิดให้เดินทางท่องเที่ยวในประเทศได้เดือน มิ.ย.นี้ ช่วงแรกควรเน้นกลุ่มภาครัฐ เช่น องค์การบริหารส่วนท้องถิ่น เพื่อประชุมสัมมนาข้ามจังหวัดและกลุ่มขับรถเที่ยวเอง เมื่อเปิดได้สักระยะแล้วไม่มีการแพร่ระบาดระลอกใหม่ ค่อยเปิดให้กรุ๊ปทัวร์เดินทาง.
เตรียมหารือกับนายกรัฐมนตรี ผลักดันให้มีการปลดล็อกการเดินทางท่องเที่ยวในประเทศอย่างเป็นทางการภายในเดือน มิ.ย.นี้ เบื้องต้นอาจส่งเสริมให้มีการเดินทางไปยังจังหวัดที่ไม่มีการติดเชื้อนานกว่า21วัน
การท่องเที่ยว,ปลดล็อกการท่องเที่ยว,พ.ร.ก.ฉุกเฉิน,โควิด-19,เที่ยวไทย,เศรษฐกิจ,ข่าววันนี้